**Tájékoztató helyi önkormányzati választáson induló
jelöltek részére**

Egyéni listás képviselőjelölt az, akit a település választópolgárainak legalább 1%-a jelöltnek állított. Zsámbok község esetében 21 fő ajánlása szükséges.

Polgármester jelölt az, akit a 10 000 vagy annál kevesebb lakosú település választópolgárainak legalább 3%-a jelöltnek ajánlott. Zsámbok község esetében 62 fő ajánlása szükséges.

A választópolgár jelölési fajtánként több jelöltet is ajánlhat. Egy választópolgár egy jelöltet csak egy ajánlással támogathat, a további ajánlásai érvénytelenek.

Jelöltet ajánlani ajánlóíven lehet. Az ajánlóívet polgármester jelölt, valamint egyéni listás-jelölt az „A4" jelű formanyomtatványon igényelhet a Helyi Választási Irodától. Formanyomtatvány kérhető a Helyi Választási Irodától vagy letölthető a [www.valasztas.hu](http://www.valasztas.hu/), oldalról. A független jelölt az ajánlóív igénylő formanyomtatványt már a választás kitűzésétől benyújthatja, míg valamely jelölő szervezet jelöltjeként induló választópolgárnak meg kell várnia, amíg a jelölő szervezetének — közös jelölt esetében minden szervezetének — nyilvántartásba vétele jogerőre emelkedik. Amennyiben a jelölő szervezet által állított jelölt ajánlásához kérik ki az íveket, akkor az „A4" jelű formanyomtatványt a jelölő szervezetnek és a jelöltnek is alá kell írni.

Az „A4" jelű formanyomtatványt az alábbi módon, a Helyi Választási Irodához kell benyújtani:

* a jelöltként indulni szándékozó választópolgár, illetve a jelölő szervezet képviselője által személyesen, vagy
* kézbesítési meghatalmazott útján, ha a nyomtatványt a jelölő szervezet képviselője korábban aláírásával ellátta, vagy
* postai úton.

Az ajánlóívek átvételére

* a jelöltként indulni szándékozó választópolgár,
* a jelölő szervezet képviselője,
* a formanyomtatványon kifejezetten az ajánlóívek átvételére meghatalmazott személy, utóbbi hiányában
* a szervezet képviselőjétől vagy a független jelöltként indulni szándékozótól származó, az ívek átvételére jogosító, meghatalmazással rendelkező személy jogosult.

Az ajánlóív egyedi azonosítóval, sorszámmal (és azt tartalmazó vonalkóddal) kerül előállításra. A Helyi Választási Iroda az igénylést követően haladéktalanul, de legkorábban 2024. április 20-tól - az ajánlóív átvételére történő megérkezés sorrendjében - átadás-átvételi bizonylattal átadja az igénylő részére az általa igényelt mennyiségű ajánlóívet. Egy ajánlóíven 8 ajánlás szerepelhet. Ajánlóívek kiadását április 20-án (szombaton) is lehet igényelni a Helyi Választási Irodában 8.00 órától 16.00 óráig. Ezen időpontot követően az ajánlóívek kiadásával és átvételével kapcsolatos feladatokat hivatali nyitvatartási időben lehet intézni. Hivatalos ajánlóívnek csak a választási iroda által biztosított ajánlóív minősül. Ajánlóívről nem lehet - még kitöltetlen állapotban sem - másolatot készíteni!

Az egyéni listás, valamint a polgármester jelöltet legkésőbb **2024. május 6-án hétfőn 16 óráig** kell bejelenteni a Helyi Választási Bizottságnál az ajánlóívek átadásával. Külön jelöltbejelentő nyomtatvány nincs.

A független jelöltként indulni szándékozó választópolgár, illetve a jelöltet állítani szándékozó jelölő szervezet a rendelkezésre bocsátott összes ajánlóívet köteles átadni a Helyi Választási Irodának legkésőbb a jelölt bejelentésére nyitva álló határidő utolsó napján, azaz 2024. május 6-án, hétfőn 16 óráig. E kötelezettség elmulasztása esetén a Helyi Választási Bizottság hivatalból eljárva bírságot szab ki. A bírság összege minden be nem nyújtott ajánlóív után 1000,- forint.

 Az ajánlóívek leadásán túl a jelöltnek nyilatkozni kell, hogy a választói akarat befolyásolására vagy ennek megkísérlésére irányuló tevékenység folytatása céljából külföldi támogatást vagy ebből származó vagyonelemet az adott választás vonatkozásában nem használ fel. (Nyilatkozathoz nyomtatványt biztosít a Helyi Választási Iroda)

Az ajánlásokat a Helyi Választási Iroda ellenőrzi, a jelölt bejelentésétől számított három napon belül, míg a jelölt nyilvántartásba vételét a Helyi Választási Bizottság végzi, a bejelentéstől számított négy napon belül. Ha a Helyi Választási Bizottság a megfelelő számú érvényes ajánlás hiánya miatt visszautasítja a jelölt nyilvántartásba vételét, ugyanazon jelölt bejelentése lehetséges további ajánlóívek leadásával, legkésőbb 2024. május 6-án, hétfőn 16 óráig, mely esetben az érvényes ajánlások számába a korábban leadott összes érvényes ajánlást is bele kell számolni.

**A Helyi Választási Iroda elérhetőségei:**

**Helyi Választási Iroda vezetője:** Nagyné dr. Szabó Judit jegyző

**hivatali helyiségének címe:** 2116 Zsámbok, Bajza L. tér 10.

**Telefonszáma:** 06/28/462-107,

 06/20/ 310-7393

**elektronikus levélcíme:** hivatal@zsambok.hu

Névjegyzékkel, átjelentkezéssel, külképviseleti névjegyzékkel, nemzetiségi névjegyzékkel kapcsolatos ügyek:

Balogh Anita: 06/28/462-107

 06/20/ 310-7393

**Cím:** Zsámboki Polgármesteri Hivatal, Zsámbok, Bajza L. tér 10.

A Választási Iroda hétfő-csütörtök 8-16 óráig pénteken 8-12 óráig kereshető.

 Nagyné dr. Szabó Judit

 HVI vezető